ฮั่งเส็งปิดพุ่ง 320.32 จุด เหตุคลายวิตกหนี้กรีซ
ฮั่งเส็งปิดพุ่ง 320.32 จุด เหตุคลายวิตกหนี้กรีซ
22 มิ.ย. 2558

ดัชนีฮั่งเส็งตลาดหุ้นฮ่องกงปิดตลาดทะยานขึ้นในวันนี้ โดยดัชนีฮั่งเส็งเพิ่มขึ้น 320.32 จุด หรือ 1.20% ปิดวันนี้ที่ 27,080.85 จุดเนื่องจากนักลงทุนขานรับแผนการปฏิรูปชุดใหม่ที่ทางรัฐบาลกรีซได้นำเสนอให้กับกลุ่มเจ้าหนี้ ก่อนหน้าการประชุมฉุกเฉินของสหภาพยุโรปจะเปิดฉากขึ้น
นายอเล็กซิส ซิปราส นายกรัฐมนตรีกรีซ ได้เดินทางไปยังกรุงบรัสเซลส์ ประเทศเบลเยียม เพื่อเข้าร่วมประชุมฉุกเฉินซึ่งจัดโดยสหภาพยุโรป (EU) ในวันนี้ ซึ่งถือเป็นการประชุมที่จะชี้ชะตาอนาคตของกรีซในยูโรโซน
ก่อนที่การประชุมจะเริ่มขึ้นนั้น นายซิปราสจะพบปะหารือกับนายโดนัลด์ ทัสค์ ประธานสภายุโรป ก่อนที่เจ้าหน้าที่ระดับสูงคนอื่นๆจะเข้าร่วมประชุม ซึ่งประกอบไปด้วยนายมาริโอ ดรากี ประธานธนาคารกลางยุโรป (ECB) นางคริสติน ลาการ์ด ผู้อำนวยการกองทุนการเงินระหว่างประเทศ (IMF) นายฌอง-คล็อด ยุงเกอร์ ประธานคณะกรรมาธิการยุโรป (EC) และนายเจอโรน ดิจเซลโบลม ประธานกลุ่มรัฐมนตรีคลังยูโรโซน หรือยูโรกรุ๊ป